A4-0154/99

Päätöslauselma komission määräaikaiskertomuksesta Unkarin edistymisestä Euroopan unioniin liittymisen valmisteluissa (KOM(98)0700 - C4-0113/99)

Euroopan parlamentti, joka

- ottaa huomioon Unkarin Euroopan unionille 31. maaliskuuta 1994 Euroopan unionista tehdyn sopimuksen O artiklan mukaisesti jättämän jäsenyyshakemuksen,

- ottaa huomioon komission lausunnon Unkarin hakemuksesta Euroopan unionin jäseneksi (KOM(97)2001 - C4-0373/97),

- ottaa huomioon komission 17. joulukuuta 1998 antaman määräaikaiskertomuksen (KOM(98)0700 - C4-0113/99),

- ottaa huomioon komission 17. joulukuuta 1998 antaman yhteenvedon määräaikaiskertomuksista (KOM(98)0712 - C4-0107/99),

- ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17.)) ja 11. maaliskuuta 1998 antamansa päätöslauselmat ((EYVL C 104, 6.4.1998, s. 110 ja 113.)) ehdotuksesta neuvoston asetukseksi (EY, Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa (KOM(97)0634 - C4-0010/98 - 97/0351(CNS)) ja ehdotuksesta neuvoston päätöksiksi liittymistä valmistelevan kumppanuuden periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98),

- ottaa huomioon Luxemburgin (12. ja 13. joulukuuta 1997), Cardiffin (15. ja 16. kesäkuuta 1998) ja Wienin (12. ja 13. joulukuuta 1998) Eurooppa-neuvostojen päätökset,

- ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0154/99),

A. ottaa huomioon, että Unkaria pidetään komission määräaikaiskertomuksessa maana, jonka sosiaaliset ja poliittiset olot ovat vakaat ja joka on osoittanut pysyvää sitoutumista uudistuksiin ja saavuttanut jatkuvia edistysaskeleita toimivan markkinatalouden luomisessa,

B. ottaa huomioon, että Unkari on ponnistellut voimakkaasti yhteisön lainsäädännön täytäntöönpanossa ja että vuoden 1999 ensimmäisellä puoliskolla on määrä hyväksyä jälleen 30 lakia, jotka koskevat tullia, mainontaa, kilpailua, vakuutusyhtiöitä, kunnallisia viranomaisia, siviili- ja työoikeutta, viljelysmaita, tekijänoikeuksia ja tilastoja,

C. ottaa huomioon Unkarin talouden myönteisen kehityksen ja vuodelle 1999 ennustetun noin 5 %:n kasvun sekä sen, että yli 80 % bruttokansantulosta syntyy yksityisellä sektorilla, EU:n kanssa käytävän kaupan määrä on 71,9 % viennistä ja 63,9 % tuonnista, aleneva työttömyys on hieman alle 8 % ja inflaatiovauhti on laskenut 20 %:sta (1997) alle 10 %:iin (1999),

D. ottaa huomioon, että Unkari on vuoden 1999 talousarviossaan varannut merkittävästi varoja rajavalvontansa teknisen välineistön parantamiseen ja siten ottanut tärkeän askeleen Schengenin sopimuksen suuntaan,

E. ottaa huomioon, että Unkarin hallitus ei aio panna välttämättömiä ympäristölainsäädännön säädöksiä täytäntöön ennen vuoden 2001 loppua ja aikoo mahdollisesti hakea siirtymäaikoja ympäristöinvestointien rahoituksessa ilmenneiden vaikeuksien vuoksi,

F. ottaa huomioon, että maan hallitus vaihtui toukokuussa 1998 aivan normaalisti perinteisen demokratian mukaisesti,

G. ottaa huomioon Unkarin naapurisuhteissa tapahtuneen myönteisen kehityksen, jota on helpottanut erityisesti se, että Meciarin hallitus kaatui Slovakiassa, mikä on sittemmin johtanut useisiin kahdenvälisiin sopimuksiin, sekä se, että unkarilaisen vähemmistön puolue otettiin mukaan Romanian hallitukseen ja sai hoidettavakseen vähemmistöministeriön,

H. ottaa huomioon, että Unkarista tuli 12. maaliskuuta 1999 Naton jäsen ja että 85 % Unkarin väestöstä äänesti liittymisen puolesta 16. joulukuuta 1997 järjestetyssä kansanäänestyksessä,

I. ottaa huomioon Unkarin hallituksen aikomuksen viedä liittymisneuvottelut päätökseen vuoden 2001 loppuun mennessä,

J. ottaa huomioon, että EU:n ja Unkarin parlamentaarisen sekavaliokunnan tähänastiset tapaamiset, mukaan lukien sen suositukset assosiointineuvostolle, ovat komission vuonna 1997 antamasta lausunnosta lähtien vaikuttaneet merkittävästi molemminpuoliseen yhteisymmärrykseen ja vaikuttavat edelleen liittymisen valmisteluprosessiin myönteisesti;

1. Pitää tervetulleena yhteisön säännöstöä koskevan analyyttisen arvioinnin («screening») nopeaa edistymistä ja neuvotteluprosessin käynnistymistä;

2. Pyytää komissiota ja Unkarin hallitusta vastaamaan talouden ja finanssipolitiikan uudistamisprosessiin liittyviin sosiaalisiin kustannuksiin tehostetuilla sosiaali- ja talouspolitiikan täydentävillä toimilla, mikä mahdollistaa sosiaalisesti tasapainoisen talouskasvun; tukee puheenjohtajavaltio Saksan ehdotusta, jonka mukaan Phare-ohjelman soveltamisalaa on laajennettava sosiaalialalle;

3. Pitää tervetulleena sitä, että Unkarin suhteet sen naapurimaihin ja erityisesti Slovakiaan ja Romaniaan ovat parantuneet olennaisesti; panee tyytyväisenä merkille, että sen jälkeen, kun Meciarin hallitus hävisi vaalit Slovakiassa, maassa on tehty sitovia sopimuksia unkarilaisen vähemmistön suojelemiseksi erityisesti kulttuurin, opetuksen ja kielen käytön alalla;

4. Katsoo, että Unkarin hallitus on vuodesta 1997 lähtien ponnistellut merkittävästi romanivähemmistön elämänlaadun parantamiseksi Unkarissa ja laatinut lisäksi näiden tavoitteiden saavuttamiseksi toimintasuunnitelman, johon ei ole kuitenkaan ollut käytettävissä riittävästi varoja; toteaa, että lokakuussa 1998 järjestetyissä autonomiavaaleissa muodostettiin 775 paikalle ja yhteisölle romaniautonomiat ja että romanien ongelmia käsittelemään perustettiin ministeriöiden välinen komitea, johon osallistuu romanien keskushallinnon puheenjohtaja ja jonka on määrä valmistella konkreettisia hankkeita romanien integroimiseksi mitä erilaisimmilla aloilla;

5. Antaa tunnustusta sille, että Unkari ponnistelee mukauttaakseen järjestäytynyttä rikollisuutta koskevan lainsäädäntönsä EU:n säännöksiä vastaavaksi ja toteuttaakseen myös lahjonnan torjuntaa ja sisäistä turvallisuutta koskevia vahvistettuja toimenpiteitä;

6. Arvostelee nykyistä Ispa-ohjelman suuntaamista yksinomaan suurten infrastruktuurihankkeiden rahoittamiseen ja pyytää komissiota muokkaamaan tästä rakennepolitiikan välineestä periaatteessa ohjelmakeskeisen tehokkaan alueellisen tasapainottamisen mahdollistamiseksi;

7. Pyytää komissiota ottamaan alueelliset ja paikalliset päätöksentekijät, työmarkkinaosapuolet sekä valtioista riippumattomat järjestöt asiaankuuluvasti mukaan Pharen ja Ispan määrärahojen käytön suunnitteluun ja hallintaan ja siten mahdollistamaan Phare-maiden välisen rajat ylittävän yhteistyön;

8. Muistuttaa komissiolle, että Pharen rajat ylittävän yhteistyön määrärahat edistävät parhaiten EU:hun rajoittuvien alueiden kumppanuuteen perustuvia kehittämismalleja, kun ne käytetään Interregin yhteydessä;

9. Viittaa edelleen vallitseviin ympäristönsuojeluongelmiin mutta pitää kuitenkin tervetulleena seuraavia kuutta vuotta varten esitettyä ohjelmaa, joka koskee ilman ja veden puhdistamista sekä jätteiden säilytyspaikkojen perustamista;

10. Toistaa 15. tammikuuta 1999 Euroopan unionin uusista mahdollisuuksista viedä uusiutuvan energian hyödyntämiseen tarkoitettua teknologiaa ja palveluja ulkomaille antamassaan päätöslauselmassa ((Kyseisen istunnon pöytäkirja, osa II, kohta 3.)) esittämänsä vaatimuksen, jonka mukaan Unkariin ja muihin Keski- ja Itä-Euroopan maihin on suuremmassa määrin siirrettävä ympäristöteknologiaa, ja suosittelee tiivistä yhteistyötä kansainvälisten rahoituslaitosten kanssa ympäristönsuojeluinvestointien rahoittamiseksi;

11. Korostaa tarvetta, kuten kaikissa muissakin hakijamaissa, tehostaa korruption vastaisia toimia;

12. Pyytää komissiota ja Unkarin hallitusta ottamaan huomioon kiinteistökauppaa ja kiinteistöjen rasituksia koskevan sääntelyn vaiheittaisen purkamisen sosiaaliset seuraukset ja varmistamaan nykyisten EU:n sisäisten säännösten esimerkin mukaisesti omaisuusvaateet, jotka koskevat esim. luonnonsuojelualueiden kauppaamiskieltoa, rajoittamatonta pääsyä virkistys- ja loma-alueille sekä näiden alueiden yksityistämiskieltoa, ja epätasa-arvoiset omaisuussuhteet huomioon ottaen mahdollistamaan siirtymäkautta koskevan sääntelyn ulkomaalaisten tekemille talo- ja tonttihankinnoille;

13. Pitää tervetulleena sitä, että Unkari osallistuu jo nyt YUTP:n täytäntöönpanoon, kun se osallistuu yhteisiin toimiin, yhteisiin kantoihin ja EU:n julistuksiin, ja tukee erityisesti Unkarin aikomusta liittyä Natoon liittymisen jälkeen myös WEU:hun;

14. Muistuttaa, että hallituksen on jatkettava opposition ja työmarkkinaosapuolten kanssa käytävää säännöllistä vuoropuhelua suotuisan poliittisen ilmapiirin luomiseksi Unkarin integroitumiselle EU:hun;

15. Suosittelee, että hakijamaiden parlamenttien edustajat voivat nykyisen parlamenttien välisissä valiokunnissa tapahtuvan tietojen- ja ajatustenvaihdon ohella osallistua tarkkailijoina myös Euroopan parlamentin valiokuntien kokouksiin liittymisen kannalta relevantteja asioita käsiteltäessä;

16. Toistaa uskovansa, että kutakin hakijamaata olisi arvioitava sen omien ansioiden sekä sen liittymisneuvotteluissa saavuttaman edistymisen perusteella;

17. Kehottaa neuvostoa ja komissiota yhdessä Unkarin hallituksen kanssa analyyttisen arvioinnin päätteeksi ja kaikkien neuvottelukantojen esittämisen jälkeen sekä sen jälkeen, kun toinen määräaikaiskertomus on esitetty syksyllä 1999, esittämään konkreettisen aikataulun liittymisneuvotteluja sekä niiden mahdollista päättämistä varten;

18. Kehottaa puhemiestään välittämään tämän päätöslauselman komissiolle, neuvostolle, Eurooppa- neuvostolle, jäsenvaltioiden parlamenteille sekä Unkarin hallitukselle ja parlamentille.